  Наталья Тетерина Бызьылонъя «Кросс нации» огъяросси нуналлэн валтӥсь стартэз Удмуртиын Шаркан черкогуртын, Тол Бабайлэн усадьбаяз, радъяськоз. Спортъя ужрад быдэс Россиын 15-тӥ куарусёнэ ортчоз. Со сярысь Удмуртиысь физкультурая, спортъя но егитъёсын ужан политикая министерстволэн пресс-службаез ивортэ. Таяз арын «Кросс нации» выро-гопо интыостӥ ортчоз. Кроссэ пыриськисьёс Шаркан ёрослэн аспӧртэм инкуазеныз тодматскыны быгатозы. Бызьылонэ вань мылкыд карисьёслэн пыриськемзы луэ. Пӧртэм арлыдъем муртъёслы таӵе дистанциос ӵектэмын: 1 иськем – 2009-тӥ арын но солэсь бергес вордскем пиналъёс; 4 иськем – 1999-тӥ арын но солэсь бергес вордскем нылъёс но пиос но 1998-тӥ арын но солэсь азьвыл вордскем нылкышноос но воргоронъёс; 6 иськем – 1999-тӥ арын но бергес вордскем нылмуртёс; 8 иськем – 1999-тӥ арын но бергес вордскем воргоронъёс, 1998-тӥ арын но солэсь азьвыл вордскем нылкышноос; 12 иськем – 1998-тӥ арын но солэсь азьвыл вордскем воргоронъёс. Кросс кутскон азьын пыриськисьёс понна сяме пыӵам «Кизилиен зарядка» луоз. Сое Россилэн чемпионэз, егитъёс пӧлын дуннелэн чемпионэз, Россиысь ӝог ветлонъя спортъя мастер Сергей Широбоков ортчытоз. Бызьылонэ вань пыриськисьёслы Россиысь спортъя министерстволэсь медаль сётозы. Вормисьёсты дипломен, медален но кубокен пусъёзы, озьы ик соос спонсоръёслэсь кузьымъёс басьтозы. Ватсалом, кроссэз учкисьёс но отчы пыриськисьёс понна шулдыръяськон программа но дасямын луоз. Со улсын вожвылъяськонъёс, шудонъёс, концерт радъяськозы. Озьы ик мылкыд карисьёс ГТО куронъёсты быдэстыны быгатозы. 15-тӥ кураусёнэ огъяросси бызьылонэ кунысь 74 улосвылъёс пыриськозы. Удмуртиын «Кросс нации» 18 муниципал кылдытэтъёсын ортчоз. Тегъёс: Спорт Шаркан Удмуртия капчиатлетика  